Gradonačelnik Zadra Božidar Kalmeta upriličio je u ponedjeljak primanje za zlatne olimpijce, jedriličare Šimu Fantelu i Igora Marenića. Primanju su uz gradonačelnika nazočili zamjenici Zvonimir Vrančić i Ivica Vlakić te drugi gradski dužnosnici, a uz Šimu i Igora, njihov trener Edo Fantela, Dado Bučul, Igor Stipić, Ivan Bačić i brat Mihovil Fantela, piše Zadarski.hr.

Kalmeta im je čestitao kazavši da je cijeli grad tih dana živio s njima i pratio njihova natjecanja. Zahvalio im je na svemu što su učinili za zadarski i hrvatski sport, a njihovi uspjesi zauvijek će biti upisani u sportsku povijest ne samo Zadra i Hrvatske, već i svijeta.

- Sve to čini nas izuzetno ponosnima i privilegija je imati takve ljude u svojoj sredini, kazao je Kalmeta.

Šime i Igor istaknuli su kako bez potpore Grada Zadra, koju imaju sve ove godine u svom radu i treniranju, zasigurno ne bi postigli ovoliko dobre rezultate. U ugodnom razgovoru, prepričali su dojmove i doživljaje s Olimpijskih igara u Riju. Još su jednom ponovili da su bili iznenađeni i sretni kako su ih Zadrani dočekali na Pozdravu suncu te da im svakodnevno sugrađani prilaze u želji da im čestitaju.

- To nam je potvrda da naše jedrenje i naš rad ljudi godinama vjerno prate, zaključili su Šime i Igor najavivši da neće odustati i da će i dalje osvajati medalje.

Zbog iznimnih postignuća u sportu i jedrenju i zbog toga jer predstavljaju uzor mladima te uz želju da zajedno s obiteljima i dalje ostanu živjeti i raditi u gradu Zadru, gradonačelnik Kalmeta je kazao da je donijeta Odluka o dodjeli stanova Šimi Fanteli i Igoru Mareniću.

- Takvi ljudi potrebni su nama i budućim generacijama u Zadru.